A Bizottság irányelve
(1985. december 23.)
a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló 71/320/EGK tanácsi irányelvnek a műszaki fejlődéshez történő hozzáigazításáról
(85/647/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 78/547/EGK tanácsi irányelvvel módosított, [1] gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] különösen annak 11., 12. és 13. cikkére,
tekintettel a legutóbb a 79/489/EGK bizottsági irányelv [3] által módosított, a gépjárművek és pótkocsijaik egyes kategóriáinak fékberendezéseire vonatkozó tagállami jogszabályok közelítéséről szóló, 1971. július 26-i 71/320/EGK tanácsi irányelvre [4],
mivel az eddig szerzett tapasztalatoknak köszönhetően és a technika jelenlegi színvonalát figyelembe véve most már lehetséges a követelmények szigorítása és a tényleges vizsgálati feltételekhez való jobb hozzáigazítása;
mivel mód van blokkolásgátlóval ellátott fékrendszerekre vonatkozó rendelkezések elfogadására is; mivel ha ilyen berendezések be vannak építve, akkor ezeknek meg kell felelniük az irányelv vonatkozó rendelkezéseinek;
mivel ezen irányelv rendelkezései megfelelnek a gépjárműágazat kereskedelme technikai akadályainak felszámolásáról szóló irányelveknek a műszaki fejlődéshez történő hozzáigazításával foglalkozó bizottság véleményének;
mivel a Bizottság az 1986-os Közúti Forgalombiztonsági Év keretében kiadott mindkét publikációjában [5] csatolta a programját "A fékberendezésekkel kapcsolatos jelenlegi irányelv javításával" összefüggő jogi intézkedésekről; az új irányelv rendelkezései a közúti biztonság fokozását szolgálják,
ELFOGADTA EZT AZ IRÁNYELVET:
1. cikk
A 71/320/EGK irányelv a következőképpen módosul:
1. A 2. cikk helyébe a következő szöveg lép:
"2. cikk
A tagállamok nem tagadhatják meg egy járműre sem az EGK-típusjóváhagyást, sem a nemzeti típusjóváhagyást annak fékberendezéseire vonatkozó okokból, ha ez a jármű az I-VIII. és a X-XII. mellékletben meghatározott berendezésekkel fel van szerelve, és ha ezek a berendezések teljesítik az említett mellékletek követelményeit."
2. Az irányelv melléklete szerint módosul a 71/320/EGK irányelv I., II., III., IV., V., VII., VIII. és IX. melléklete, és a szöveg az új X., XI. és XII. melléklettel egészül ki.
2. cikk
(1) A tagállamok 1986. október 1-jétől kezdődően a fékberendezésekre való hivatkozással:
- nem tagadhatják meg valamely járműtípushoz az EGK-típusjóváhagyás, illetve a 70/156/EGK irányelv 10. cikke (1) bekezdésének utolsó francia bekezdése szerinti bizonyítványmásolat vagy a nemzeti típusjóváhagyás kiadását, vagy
- nem tilthatják a járművek forgalomba helyezését,
ha a járműtípusok vagy járművek fékberendezései megfelelnek a legutóbb az ezen irányelvvel módosított 71/320/EGK irányelv rendelkezéseinek.
(2) A tagállamok 1987. április 1-jétől kezdődően:
- nem bocsáthatnak ki a 70/156/EGK irányelv 10. cikk 1. bekezdés utolsó francia bekezdése szerinti bizonyítványt egy olyan járműtípushoz, amelynek a fékberendezései nem felelnek meg a legutóbb az ezen irányelvvel módosított 71/320/EGK irányelv rendelkezéseinek,
- megtagadhatják a nemzeti típusjóváhagyás kiadását olyan járműtípusra, amelynek a fékberendezései nem tesznek eleget a legutóbb az ezen irányelvvel módosított 71/320/EGK irányelv rendelkezéseinek.
(3) A tagállamok 1988. október 1-jétől kezdődően megtilthatják a járművek forgalomba helyezését, ha ezek fékberendezései nem felelnek meg a legutóbb az ezen irányelvvel módosított 71/320/EGK irányelv rendelkezéseinek.
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1986. október 1-je előtt megfeleljenek. Erről haladéktalanul tájékoztatják a Bizottságot.
4. cikk
Ennek az irányelvnek a tagállamok a címzettjei.
Kelt Brüsszelben, 1985. december 23-án.